
	PREDMET: Izvješće o radu Gradonačelnika Grada Čazme za razdoblje 

                       siječanj – lipanj 2022.
	


Na temelju čl. 52. Statuta Grada Čazme („Službeni vjesnik“ 13/21), na 10. sjednici Gradskog vijeća Grada Čazme, održanoj 12.12.2022., dostavljam Izvješće o radu Gradonačelnika Grada Čazme za razdoblje siječanj – lipanj 2022..
	
	GRADONAČELNIK

Dinko Pirak, prof., v.r.


IZVJEŠĆE O RADU GRADONAČELNIKA GRADA ČAZME ZA RAZDOBLJE 

SIJEČANJ - LIPANJ 2022. GODINE

Sukladno članku 35.b, stavku 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01,129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) i članku 52. Statuta Grada Čazme („Službeni vjesnik“ 13/21), Gradonačelnik je dužan dva puta godišnje podnijeti izvješće o svom radu.
Gradonačelnik zastupa Grad Čazmu i nositelj je izvršne vlasti Grada Čazme. Gradonačelnik Grada Čazme, u okviru svojih nadležnosti propisanih Zakonom i Statutom Grada Čazme, priprema prijedloge općih akata, izvršava ili osigurava izvršavanje općih akata Gradskog vijeća, usmjerava djelovanje upravnih tijela Grada u obavljanju poslova iz samoupravnog djelokruga Grada, nadzire njihov rad, upravlja nekretninama, pokretninama i imovinskim pravima u vlasništvu Grada, kao i prihodima i rashodima Grada u skladu sa zakonom, Statutom i općim aktom Gradskog vijeća te obavlja i druge poslove utvrđene Statutom. 
U okviru navedenih nadležnosti propisanih člankom 50. Statuta Grada Čazme u razdoblju siječanj – lipanj 2022. godine Gradonačelnik je donosio opće i pojedinačne akte – odluke, pravilnike, zaključke te sklapao ugovore. Doneseni su različiti planovi, brojna rješenja, dopisi, zahtjevi, suglasnosti, javni pozivi i natječaji.

Gradonačelnik je kao izvršno tijelo odgovoran za zakonitost rada i usmjeravanje rada upravnih tijela u obavljanju poslova iz samoupravnog djelokruga Grada Čazme te za nadzor njihovog rada. 
Nastavno se prikazuju glavne aktivnosti o radu gradonačelnika prema područjima djelovanja i djelokrugu izvršnih poslova sukladno izvještajima resornih upravnih odjela Grada Čazme.
PREGLED IZVJEŠTAJNOG RAZDOBLJA 

- od siječnja do lipnja 2022. -

I.
- projekti -
U lipnju smo održali završnu konferenciju Čazma Natura koja je službeno označila uspješan završetak provedbe projekta. Na vrijeme i u roku uspjeli smo, usprkos mnogim preprekama, privesti kraju radove na svih 11 lokacija, a posebno na najiščekivanijem biološkom kupalištu. Riječ je o najvećem projektu u povijesti Grada Čazme te se nadam da će naši građani prepoznati njegovu vrijednost.
Proveden je javni poziv za radnike na bazenu temeljem kojega smo dobili više desetaka prijava. Zaposlili smo 11-ero osoba koliko je predviđeno projektom, a prednost smo dali domaćima, prvenstveno mladim ljudima.
Razvojna agencija Čazma pripremila je projekt „Čazma pliva“ na otvoreni natječaj Ministarstva turizma i sporta. Nositelj projekta je Sportska zajednica, a ostvareno je sufinanciranje škole plivanja za djecu od 7 do 10 godina. Dobivena su sredstva u iznosu od 92.000,00 kn. Obuka neplivača namijenjena je učenicima Osnovne škole Čazma i za polaznike je besplatna.
Među posljednjim lokacijama u sklopu Čazma Nature završena je gradnja poučno – tematske staze „Dolina Česme“. Proteže se od Vustja do Sišćana, u dužini od 12,5 km. Duž cijele staze postavljene su klupe, stalci za bicikle i informativne ploče, s edukativnim sadržajima o prirodi toga kraja. To je još jedna od lokacija koju smo ovim projektom revitalizirali, koja je, slično kao i Medjame, do sada bila zanemarena. Zahvaljujući projektu Čazma Natura dobili smo još jednu vrijednu turističku destinaciju.
Proveli smo vanjsko i unutarnje uređenje zgrade udruga. Dio uređenja zgrade za udruge u Čazmi je nabava i ugradnja lifta za koji je, temeljem natječaja, Grad Čazma ostvario sredstva u iznosu od 94.000 kn od Ministarstva branitelja. Ukupna vrijednost projekta koji je pripremila Razvojna agencija Čazma je oko 150.000 kn te će se razlika podmiriti iz gradskog proračuna. Predmet prijave bila je i pristupna rampa koja će se također izgraditi te će na ovaj način pristup i korištenje zgrade biti omogućeno i teže pokretnim osobama. Unutarnje uređenje zgrade druga je faza uređenja koja obuhvaća izvođenje unutarnjih radova kako bi se zgrada stavila u funkciju, a novouređene prostorije dale na korištenje udrugama s područja grada. U dvije faze uređenja zgrade, Grad Čazma uložio je ukupno oko 2 mil kn. Ministarstvo regionalnog razvoja, temeljem raspisanih natječaja je u 2020. i 2021. dodijelilo Gradu Čazmi ukupno 450.000 kn. 
U tijeku je provedba projekta uređenja spomen-sobe Domovinskog rata. Riječ je o zajedničkoj ideji članova udruge Klub 2/105 pješačke brigade. Ideju je prepoznao i podržao Grad Čazma u nastojanju da se oplemeni prostor koji će čuvati uspomenu na naše branitelje koji će imati informativnu, ali i memorijalnu namjenu, kako bi brojni posjetitelji dobili informacije o zaslugama Kluba u Domovinskom ratu. Prijavu je pripremila Razvojna agencija Čazma, a Grad je, u partnerstvu s Klubom 2/105, prijavio na Javni poziv Ministarstva hrvatskih branitelja. Vrijednost projekta je 98.000,00 kn.
Druga faza projekta Zaželi završila je 31. siječnja, što se tiče rada s korisnicima.

Projekt se u dvije faze provodio od 2018.. Ukupno je iz Europskog socijalnog fonda izdvojeno 4 milijuna kuna, privremeno je zaposleno 20-ak žena koje su brinule o ukupno gotovo 200 korisnika. U svakoj fazi žene su se mogle dodatno educirati i steći dodatne kvalifikacije kako bi se u budućnosti lakše zaposlile. 

Prijavljena je i III. faza projekta. Provoditi će ga Gradskog društvo Crvenog križa Čazma, u partnerstvu s Hrvatskim zavodom za zapošljavanje, Centrom za socijalnu skrb Čazma i Gradom Čazma. Opći cilj projekta, kao i u prve dvije faze do sad, je omogućiti zapošljavanje žena – pripadnica tzv. ranjivih skupina na području grada Čazme. Kroz projekt će biti zaposleno 17 žena koje će pružati usluge za najmanje 102 krajnja korisnika. Vrijednost treće faze ovog socijalno usmjerenog projekta, čija je druga faza nedavno okončana, iznosi 840.480,00 kn. Financira se iz Europskog socijalnog fonda. Druga faza projekta je završila, što smo obilježili završnom konferencijom.
Na natječaju je uspješno prošao projekt “Rekonstrukcija i dogradnja – Kulturni centar”, koji će se realizirati putem Programa Ruralnog razvoja. Za projekt, koji je pripremila Razvojna agencija Čazma, Grad Čazma ostvario je pravo na cjelokupan iznos sredstava u visini od 5,8 milijuna kuna. Kulturni centar bi trebao postati mjesto gdje će se održavati manifestacije, tribine, edukacije, radionice, konferencije, izložbe, nastupi KUD-ova i udruga, vjenčanja i mnoge druge priredbe, a važna je i činjenica da će se stvoriti prilika za nova radna mjesta.
Centar za kulturu, Gradski muzej Čazma dobio je, na natječaju Ministarstva kulture i medija, bespovratna financijska sredstva u iznosu od gotovo 2 milijuna i 600 tisuća kuna za provedbu mjera zaštite kulturne baštine. Projekt je pripremila Razvojna agencija Čazma, u suradnji s Centrom za kulturu, a natječaj se financira iz Fonda solidarnosti Europske unije. Zahvaljujući pozitivno ocijenjenom projektu, konačno ćemo moći urediti zgradu muzeja i staviti je u funkciju za koju je namijenjena. Također, Grad Čazma i Centar za kulturu, Gradski muzej Čazma prijavili su dva projekta na natječaje Ministarstva kulture i medija. Jedan je nastavak arheoloških istraživanja na srednjovjekovnoj utvrdi – Gradini, a drugi izrada projektne dokumentacije za rekonstrukciju i dogradnju objekta Vojnokrajiške kurije u Čazmi (zgrade muzeja). Projekti su ukupno vrijedni 400.000 kn

Grad Čazma kupio je samostojeći stambeni objekt u Dragancu te prijavio rekonstrukciju i opremanje istog, kupljenog za dječji vrtić, u vrijednosti oko 2,6 milijuna kn. Prijavljen je na Poziv na dodjelu bespovratnih sredstava Izgradnja, dogradnja, rekonstrukcija i opremanje predškolskih ustanova Nacionalni plan oporavka i otpornosti. Grad Čazma je nositelj projekta.
Središnji državni ured za demografiju i mlade objavio je Javni poziv gradovima indeksa razvijenosti od I. do IV. skupine za financijsku potporu za održavanje i razvoj predškolske djelatnosti. Razvojna agencija Čazma je za Grad pripremila i prijavila projekt za održavanje i razvoj programa ranog i predškolskog odgoja i obrazovanja za troškove propisane Državnim pedagoškim standardom. Ukupna vrijednost projekta je 247.500,00 kn.
U tijeku je uređenje središta Draganca temeljem projekta prijavljenog unutar Mjere 2.1.1 „Razvoj opće društvene infrastrukture u svrhu podizanja kvalitete života stanovnika LAG-a“, na natječaju LAG-a Moslavina, temeljem kojega smo ostvarili sredstva u iznosu od 260.000 kn. Riječ je o uređenju središta Draganca, za koji je duže vrijeme postojao projekt i plan, međutim, čekalo se odobrenje Ministarstva kulture kako bi se zgrada stare škole u Dragancu, pored vatrogasnog doma, mogla srušiti. Ukupna vrijednost projekta, temeljem kojeg će Draganec dobiti lijepo urbano središte, s novim parkirnim mjestima i dječjim igralištem je 437.500 kn, a razlika će se podmiriti iz gradskog proračuna.
Javna vatrogasna postrojba grada Čazme je iz Fonda solidarnosti EU ostvarila sredstva u iznosu od gotovo 400 tisuća kn za nabavku nove opreme za provedbu vatrogasne djelatnosti koja je istrošena i uništena prilikom intervencija u Sisku nakon potresa 29.12.2020.. Projekt je pripremila Razvojna agencija Čazma.
Grad Čazma dobio je 350.000 kn za projekt Energetska obnova Područne škole Vrtlinska, koji je bio prijavljen na natječaj Ministarstva regionalnoga razvoja i fondova EU, Program održivog razvoja lokalne zajednice. Pripremila ga je Razvojna agencija Čazma. Vrijednost projekta je više od milijun kuna, a razliku do punog iznosa podmirit će Grad Čazma iz gradskog proračuna. Projekt obuhvaća energetsku obnovu zgrade, odnosno termoizolaciju vanjske ovojnice, stropa i poda, zamjenu vanjskih prozora, unutarnjih i vanjskih vrata i zamjenu postojeće rasvjete novom, energetski učinkovitom LED rasvjetom.
Započela je realizacija najavljivanog projekta izgradnje đačkog doma. Osnivač Srednje škole Čazma – Bjelovarsko-bilogorska županija, podržala je ovaj projekt. Projekt vrijedan 768.750,00 kn, za izradu projekte dokumentacije, izradila je Razvojna agencija Čazma.
Pripremljen je projekt Rekonstrukcija balon dvorane koji se odnosi na zamjenu pokrova, a vrijednost mu je 1.500.000,00 kn. Maksimalni iznos sredstava koje Grad Čazma može ostvariti za sufinanciranje iznosi 80%. Projekt je prošao administrativnu kontrolu te je u tijeku ocjena projekata.
II
- aktivnosti u komunalnom gospodarstvu -

Kontinuirano uređujemo seoske domove, početkom godine to je bilo u Komuševcu, gdje su postavljene pločice u vrijednosti oko 35.000 kn. Potom je nabavljen materijal i građa za obnovu krovišta doma u Zdenčecu, gdje su dio financirali sami mještani, a ostalo Grad Čazma. Ukupna vrijednost je 100.000 kn. U pripremi je obnova doma u Vagovini gdje će se sanirati sanitarni čvorovi. Radovi će početi sredinom kolovoza. Također, u domu u Lipovčanima zamijenit će se građevinska stolarija.
Obnovljena je vodovodna mreža u ulicama Kralja Zvonimira, Grge Jankesa, Bana Jelačića i Voćarskoj. Radovi su financirani iz naknade za razvoj javne vodoopskrbe. Uz vodovode zamijenjene su i plinske cijevi u navedenim ulicama.
U Ribarskoj ulici postavljena je infrastrukturu za plinovod, vodovod i javnu rasvjetu koja će ići dužinom ulice do skretanja za Vustje. Vrijednost radova je oko 200.000 kn

Saniran je nogostup u Čazmi, od Česme do Hidroregulacije.
Iskopane su grabe u Staroj Vagovini, Komuševcu, Bojani i Pavličanima, te izrađena autobusna nadstrešnica u Derezi kod doma.
Nastavljamo ulagati u opremanje sportskih terena. Nabavili smo potpuno opremljene kontejnere za presvlačenje i tuševe, koji se koriste uz balon dvoranu. Vrijedni su oko 250.000 kn, a financirani su proračunskim novcem.
Grad Čazma je, putem Vatrogasne zajednice, financirao nabavku 400 vatrogasnih aparata koji će se podijeliti po kućanstvima u svih naših 36 naselja. U nabavku ovih aparata utrošeno je 100.000 kuna iz proračuna Grada Čazme.

Početkom godine započela je izgradnja stambeno poslovne zgrade u Ulici braće Radića. Investitor su Komunalije. U zgradi će biti pet stanova te dva poslovna prostora od kojih će veći od 230 kvadrata zakupiti Erste banka koja je tražila takav prostor u centru grada i na neki način dala motivaciju za tu investiciju. Cijena kvadrata je 1250 eura s PDV-om.
Provedena je Javna rasprava o nacrtu Plana razvoja širokopojasne infrastrukture u projektnom području Čazma. Riječ je o planu razvoja pristupne širokopojasne infrastrukture sljedeće generacije u područjima u kojima ne postoji dostatni komercijalni interes za ulaganja od strane operatora i pružatelja usluga na tržištu. Glavni cilj je izgradnja širokopojasne mreže temeljene na tehnologiji kojom će se osigurati pokrivanje brzim i ultrabrzim širokopojasnim pristupom. Ovaj projekt obuhvaća Grad Čazmu te općine Berek, Ivanska, Štefanje i Velika Trnovitica.
Održan je Javni uvid u Prijedlog Plana upravljanja regionalnim parkom Moslavačka gora, u razdoblju od 12. ožujka do 11. travnja 2022. godine.

III.
- aktivnosti u društvenim djelatnostima -
Gradsko vijeće i ja osobno očitovali smo se vezano za prijedlog Odluke o upisu učenika u I. razred srednje škole u ovoj školskoj godini kojim se planirao ukinuti velik broj razrednih odjela na razini države, a u Srednjoj školi Čazma odjel opće gimnazije. Grad Čazma izrekao je svoje negativno mišljenje o tome te od osnivača – BBŽ, tražio podršku.

Naš grad u zadnje dvije godine bilježi porast broja vrtićanaca, a Čazma je među rijetkim gradovima koji nisu imali liste čekanja i sva se djeca upisuju. Iako su vrtićki kapaciteti ograničeni, nismo željeli dopustiti da itko čeka na upis i zato smo osigurali dodatni privremeni prostor u vatrogasnom domu u Čazmi, koji smo u potpunosti opremili za potrebe djece i odgojiteljica, kako bi sva djeca dobila adekvatan smještaj i uslugu. Razmišljali smo o izgradnji nove vrtićke zgrade, međutim kao bolje rješenje prihvatili smo kupnju postojećeg objekta u Dragancu. 
Također, odlučili smo osigurati poticaje za osnivanje privatnih vrtića i obrta dadilja sufinanciranjem boravka djece u privatnim vrtićima i obrtima dadilja kao što sufinanciramo boravak djece u gradskom vrtiću. Međutim, nitko od građana nije ovo prepoznao kao priliku.

S predstavnicima udruga u kulturi i samostalnim umjetnicima u ime Grada Čazme potpisao sam ugovore o financiranju, temeljem Programa javnih potreba u kulturi za 2022. godinu. Za 2022. godinu u Proračunu je osigurano ukupno 3.5 mil. kn za kulturne projekte, objekte, ustanove, udruge, pojedince itd.. U odnosu na 2021. godinu, taj je iznos povećan za oko 700.000 kuna, a u odnosu na prije 10 godina, za gotovo 2 milijuna kuna.
Iz Proračuna Grada Čazme za 2022. godinu, udrugama koje provode programe i projekte od interesa za opće dobro, dodijelit će se 245.000,00 kuna. Proveden je Javni natječaj te su potpisani s 24 udruge, korisnika sredstava. 
Temeljem natječaja, izabrana je nova direktorica Turističke zajednice grada Čazme, članica Gradskog vijeća Grada Čazme, Ivana Sabljak Murlin.
Široj javnosti predstavljen je projekt brendiranja Moslavine koji ima za cilj razvoj turističkog sektora. Izrada brend strategije Moslavine dio je među-teritorijalnog projekta suradnje pod nazivom “Turizmom razvijamo područje”, kojeg provodi LAG Moslavina s pet partnera. Cilj brendiranja je definiranje područja i način zajedničke promocije regije Moslavina kako bi se objedinila trenutna turistička ponuda, a ujedno i na jednom mjestu okupili ponuditelji turističkih sadržaja, s obzirom na to da se navedeno područje proteže kroz čak tri županije.
Na Javni poziv za dodjelu potpora regionalnim i lokalnim događanjima koji je objavila županijska Turistička zajednica prijavljene su manifestacije  Eko sajam  i Čazma Grad svjetla. Sajam okuplja izlagače s područja RH, ali i šire koji posjeduju certifikat iz područja ekološke proizvodnje. Važnost održavanja sajma leži u činjenici što se ne organizira nijedan sličan sajam u ovoj regiji.
Čazma Grad svjetla je manifestacija u trajanju od preko mjesec dana, s bogatim zabavnim i kulturnim sadržajima za djecu i odrasle, koja se kontinuirano održava od 2014. godine, uz obogaćivanje sadržaja svake godine. Ukupno je zatraženo 70.000,00 kn
Nabavljen je kontejner za potrebe Crvenog križa – namijenjen za skladištenje namirnica.
Kroz program obnove Župne crkve sv. Marije Magdalene u Čazmi, u tijeku su radovi unutrašnjeg uređenja. Ono što je bilo planirano od radova za prošlu godinu u većem je dijelu i obavljeno, a radovi na obnovi nastavit će se i ove godine. U planu je sanirati štetu koja je nastala od potresa, za što je aplicirano na natječaj Ministarstva kulture i medija. Nastavlja se obnova i oltara u crkvi i orgulja, što je bilo u planu i prije potresa. Za redovito financiranje župa na čazmanskom području u Gradskom proračunu ove je godine osigurano ukupno 170.000 kuna
U Čazmi je održan 2. Delta Winter Rally Show Čazma 2022., sportska manifestacija u kojoj prepoznajemo potencijal za budućnost. Vidimo da je dobro prihvaćena kako od sudionika tako i od gledatelja te smatramo da bismo je u budućnosti mogli proširiti i pojačati.

Održan je 45. supermaraton Zagreb – Čazma, nakon dvogodišnje pauzu zbog epidemije.

Dječji vrtić obnovio je status eko škole.
Članovi planinarskog društva Garjevica Kristijan Čikor i Luka Piršljin bili su na Himalaji, na visini od 5.644 m. Grad im je financijski pomogao u tom pothvatu jer uistinu je riječ o jedinstvenom i nesvakidašnjem događaju.
U siječnju 2022. donio sam odluku o imenovanju Stožera civilne zaštite Grada Čazme.   

HGSS-u isplaćeno 20.000 kuna sukladno planiranim sredstvima u Proračunu. 

U prvih 6 mjeseci isplaćeno je 22 jednokratne novčane pomoći za socijalno ugrožene građane te 21 pomoć za novorođeno dijete.
Pozvano je 33 radno sposobnih korisnika zajamčene minimalne naknade Centra za socijalnu skrb na radove za opće dobro. Radi se o NKV poslovima čišćenja i uređenja okoliša na području Grada Čazme, održavanja, okopavanja, sadnja biljaka te slične poslove, uz nadzor i prema nalogu Komunalija d.o.o. Od 33 korisnika jedna korisnica je odradila obavezu rada, a 14 korisnika nije se odazvalo na dostavljeni poziv o čemu je obaviješten Centar za socijalnu skrb te su proslijeđeni na daljnje postupanje Centru.  

Grad Čazma i sve naše ustanove i tvrtke podnijele su godišnja izvješća prema Zakonu o fiskalnoj odgovornosti te Pravilniku o postupanju i izvještavanju o nepravilnostima u upravljanju sredstvima institucija u javnom sektoru. 

IV.
- ostale aktivnosti -
Proveden je javni natječaj za zakup poljoprivrednog zemljišta u vlasništvu RH na području Grada Čazme. Predmet javnog natječaja je zakup poljoprivrednog zemljišta u vlasništvu Republike Hrvatske na području Grada Čazme, na području katastarskih općina Bojana, Lipovčani, Pobjenik, Sišćani i Vrtlinska. 
Po trajno raspisanom natječaju za parcele u poduzetničkoj zoni, prodane su preostale četiri parcele i to kupcu Invictus d.o.o iz Čazme, a na kojoj se kupac obvezao izgraditi poslovni kompleks.
Održane su četiri sjednice Gradskog vijeća.

Kontinuirano se radilo na informiranju naših građana o svim važnijim događanjima u Gradu i to putem medija s kojim imamo ugovore o medijskom praćenju, internet stranice Grada Čazme te društvenih mreža kao i objavama u Čazmancu, besplatnom gradskom biltenu. 
